## Emergències demana mantindre la màxima precaució i evitar zones inundables davant de les alertes per pluges fortes activades a València i Alacant

*** El telèfon d’emergències 1·1·2 ha gestionat un total de 141 incidents durant l’actual episodi de pluges
* El conseller d’Emergències i Interior ha indicat que es manté actiu el pla especial de suport en la zona dana**

El conseller d’Emergències i Interior, Juan Carlos Valderrama, ha presidit, este divendres, en el Centre de Coordinació d’Emergències (CCE) de la Generalitat, una nova reunió de coordinació amb tots els organismes i les institucions competents en matèria d’emergències i de seguretat per a fer seguiment i adoptar les mesures necessàries davant de l’actual episodi de pluges intenses i tempestes en la Comunitat Valenciana.

Al finalitzar la reunió, Valderrama ha posat l’accent en la necessitat de mantindre la màxima precaució, evitar zones inundables i desplaçaments si no són necessaris davant de les alertes per pluges fortes activades a València i Alacant. Referent a això, ha recordat que “seguim amb un nivell taronja en tot el litoral de la província de València i també en el litoral nord de la província d’Alacant, i seguirem durant el dia de hui, almenys fins a esta vesprada, amb el roig en el litoral sud de la província d’Alacant”.

Durant l’evolució de l’episodi meteorològic, el conseller d’Emergències i Interior ha assegurat que “des de les 14 hores del dia d’ahir fins a les 8 del matí de hui, no hi ha hagut incidents rellevants”, i ha concretat que “en el 1·1·2 s’han notificat 121 incidents en la província d’Alacant i 20 incidents en la província de València”.

En este sentit, Valderrama ha puntualitzat que “ports, aeroports i carreteres estan funcionant perfectament”, i únicament “hi ha uns despreniments en la CV-755, a Guadalest, a on hi ha hagut uns despreniments lleugers, però la carretera està transitable”.

A més, Juan Carlos Valderrama ha explicat que, durant la reunió, la Confederació Hidrogràfica del Segura (CHS) “ha manifestat que posarà agents mediambientals en el control i han fet una simulació i un model de les rambles que poden estar afectades o els llits que podrien, davant d’una possible inundació, necessitar una especial atenció”. Referent a això, tal com ha assegurat el conseller d’Emergències i Interior, “s’ha fet un dispositiu especial del Consorci Provincial de Bombers d’Alacant en el qual també participen els bombers forestals de la Generalitat Valenciana”.

El conseller ha relatat que “seguim també amb el pla especial de suport activat en la zona dana de la província de València, també amb brigades forestals, bombers forestals i el Consorci Provincial de València”.

Finalment, Juan Carlos Valderrama ha tornat a recordar a la població la importància de mantindre “la màxima precaució, que estiguen constantment consultant les informacions que es van transmetent des de l’app de l’1·1·2, les xarxes socials oficials de l’1·1·2 i també en la pàgina web, a on poden trobar [recomanacions](https://www.112cv.gva.es/documents/163565706/168368846/DOC-20250928-WA0000..pdf/28d85635-6fe8-ddf5-96f2-8918c6271fe3?t=1759044925575) davant d’una possible inundació”.

Fecha: 10/10/2025